b'\n_START_ARTICLE_\nFilip al Belgiei\n_START_SECTION_\nCopil\xc4\x83rie \xc8\x99i studii\n_START_PARAGRAPH_\nPrin\xc8\x9bul Filip s-a n\xc4\x83scut la 15 aprilie 1960 la Laeken, la nord-vest de Bruxelles, fiind fiul cel mare al Prin\xc8\x9bului Albert (fratele regelui Baudouin I al Belgiei) \xc8\x99i al Prin\xc8\x9besei Paola. Na\xc8\x99ii s\xc4\x83i de botez au fost bunicul patern, Leopold al III-lea al Belgiei, \xc8\x99i bunica matern\xc4\x83, Donna Luisa, Prin\xc8\x9bes\xc4\x83 Ruffo di Calabria._NEWLINE_Prin\xc8\x9bul Filip a urmat studiile primare \xc8\x99i gimnaziale \xc3\xaen limba francez\xc4\x83 la Etterbeek, apoi a f\xc4\x83cut liceul \xc3\xaen neerlandez\xc4\x83 la Bruges. Dup\xc4\x83 aceea a studiat la \xc8\x98coala Militar\xc4\x83 Regal\xc4\x83 a Belgiei din 1978 p\xc3\xa2n\xc4\x83 \xc3\xaen 1981. A studiat pentru o scurt\xc4\x83 perioad\xc4\x83 \xc8\x99i la Colegiul Trinity de la Universitatea Oxford, apoi a mers la Universitatea Stanford din California, unde a absolvit \xc3\xaen 1985 un master \xc3\xaen \xc8\x99tiin\xc8\x9be politice.\n_START_SECTION_\nPrin\xc8\x9b mo\xc8\x99tenitor\n_START_PARAGRAPH_\nLa moartea unchiului s\xc4\x83u, regele Baudouin, la 31 iulie 1993, tat\xc4\x83l lui Filip a devenit regele Albert al II-lea, iar Filip a devenit prin\xc8\x9b mo\xc8\x99tenitor, primind titlul de duce de Brabant. \xc3\x8en calitate de prin\xc8\x9b mo\xc8\x99tenitor, a fost pre\xc8\x99edinte de onoare al Camerei de Comer\xc8\x9b Exterior a Belgiei \xc8\x99i a f\xc4\x83cut numeroase vizite \xc3\xaen str\xc4\x83in\xc4\x83tate \xc3\xaen scopul \xc3\xaencheierii de acorduri economice._NEWLINE_\xc3\x8entre 1993 \xc8\x99i 1997 a fost pre\xc8\x99edintele Consiliului Na\xc8\x9bional pentru Dezvoltare Durabil\xc4\x83. De asemenea, prin\xc8\x9bul s-a implicat \xc3\xaen mai multe funda\xc8\x9bii \xc8\x99i organiza\xc8\x9bii non-guvernamentale, at\xc3\xa2t belgiene, c\xc3\xa2t \xc8\x99i interna\xc8\x9bionale.\n_START_SECTION_\nDomnie\n_START_PARAGRAPH_\nLa 3 iulie 2013, tat\xc4\x83l s\xc4\x83u, regele Albert al II-lea a anun\xc8\x9bat c\xc4\x83 a hot\xc4\x83r\xc3\xa2t s\xc4\x83 abdice din motive de s\xc4\x83n\xc4\x83tate. Prin\xc8\x9bul Filip i-a urmat la tron ca rege al belgienilor la 21 iulie 2013. Dup\xc4\x83 urcarea sa pe tron, Prin\xc8\x9besa Mathilde a devenit prima regin\xc4\x83 a Belgiei de origine belgian\xc4\x83._NEWLINE_Datorit\xc4\x83 modific\xc4\x83rii legii de succesiune de la sistemul primogeniturii agnatice (Legea Salic\xc4\x83) la sistemul primogeniturii absolute (potrivit c\xc4\x83ruia \xc3\xaent\xc3\xa2iul n\xc4\x83scut mo\xc8\x99tene\xc8\x99te tronul indiferent de sex), Prin\xc8\x9besa Elisabeta a devenit prin\xc8\x9besa mo\xc8\x99tenitoare a Belgiei, fiind urmat\xc4\x83 \xc3\xaen ordinea succesiunii la tron de fra\xc8\x9bii ei mai mici, prin\xc8\x9bul Gabriel, prin\xc8\x9bul Emmanuel \xc8\x99i prin\xc8\x9besa El\xc3\xa9onore.'